**Kerecsend Község Önkormányzata**

**3396 Kerecsend, Fő u. 55.**

**Tel.: (36) 550-320**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata képviselő-testületének
2021. szeptember 21-i nyilvános képviselő-testületi üléséről***

**Elfogadott döntések:**

|  |  |
| --- | --- |
| 13/2021. (IX.21.) határozat | az adóügyi feladatok végrehajtásáról szóló beszámoló elfogadásáról |
| 14/2021. (IX.21.) határozat | A háziorvosi szolgálat munkájáról szóló beszámolóról és a Dr. Wolkowski Bogdan Pawel háziorvos háziorvosi feladatellátási szerződés felmondásának elfogadásáról  |
| 15/2021. (IX.21.) határozat | A 2021. évi tanulmányi támogatások megállapításáról |
| 16/2021. (IX.21.) határozat | ***A „Mini bölcsőde kialakítása Kerecsenden”*** című projektben megismételt beszerzési eljárás indításáról |
| 17/2021. (IX.21.) határozat | HÉSZ Vt1 elírás javítás kezdeményezéséről |
| 18/2021. (IX.21.) határozat | HÉSZ módsításra árajánlat kérésről  |
| 19/2021. (IX.21.) határozat | Az Önkormányzat facebook oldaláról |
| ***9/2021. (IX.30.) önkormányzati rendelet az adóztatási feladatokat ellátó köztisztviselők anyagi érdekeltségének rendszeréről*** |

*A jegyzőkönyv 31 – 49. közötti számozott oldalt tartalmaz*

**J E G Y Z Ő K Ö N Y V**

Készült: 2021. szeptember 21-én Kerecsend Község Önkormányzata Képviselő-testületének soros, nyilvános képviselő-testületi ülésén (Kerecsend, Fő u. 55.)

***Jelen vannak:***

Forgácsné Román Rita alpolgármester

 Kiss Sándor címzetes főjegyző

 Prokaj Milán képviselő

Békési Gyula képviselő

 Nagy Ferenc képviselő

Burai József képviselő

Békési Eszter jegyzőkönyvvezető

 Schönberger Csaba Jakob a Német Nemzetiségi Önkormányzat elnöke

 Riczuné Angel Henriett Faluvédő Egyesület Elnöke

 Barta Katalin helyi lakos

 Román István helyi lakos

 Simon Miklósné Családsegítő munkatárs
 Farkas Józsefné helyi lakos

***Igazoltan távol:*** Sári László polgármester

 Suha József alpolgármester

***Napirend:***

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadő: Sári László polgármester

2. Beszámoló a háziorvosi szolgálat munkájáról, valamint a háziorvossal és a Panaceum Medical Kft-vel kötött szerződések teljesüléséről

előadó: Dr. Wolkowski Bogdan Pawel házirovos

3. A szociális ellátásokról szóló 3/2015. (II.2.) önkormányzati rendelet módósítása

előadó: Sári László polgármester

4. A közösségi együttélés szabályai – rendelet előkészítése

előadó: Sári László polgármester

5. a, Beszámoló az adóügyi feladatok végrehajtásáról, különös tekintettel a hátralékok behajtására tett intézkedésekre

b, Érdekeltségi rendszer kialakítása az adóügyi végrehajtás területén

előadó: Kiss Sándor címzetes főjegyző

6. Tanulmányi támogatások megállapítása

előadó: Kiss Sándor címzetes főjegyző

7. Egyebek

**Forgácsné Román Rita alpolgármester**

Tisztelettel köszönök minden kedves megjelentet a mai testületi ülésünkön. Köszöntöm a képviselő- társaimat, az állandó meghívottakat és a lakosság részéről az érdeklődőket is megkülönböztetett tisztelettel. Megállapítom, hogy határozatképes a testületünk. Kérdezni szeretném, hogy a napirenddel kapcsolatban van-e valakinek észrevétele vagy haladhatunk az adott napirendi pontok szerint?

**Prokaj Milán képviselő**

Köszöntök mindenkit. Előző testületi ülésen jeleztem a nyilvánossággal kapcsolatban a felvetésem, melyre az volt a válasz, hogy a következő testületi ülésen tárgyaljuk. Nem került be a napirendi pontok közé, jeleztem polgármester úr felé is. Mi lesz ez ügyben?

**Kiss Sándor címzetes főjegyző**

Az egyebek napirendi pontban kerül megtárgyalásra.

**Forgácsné Román Rita alpolgármester**

Mivel nem érkezett meg Wolkowski doktor úr, javaslom, hogy mivel Magyar Éva adóügyes kolléganő távolról jár nap, mint nap így a 5. adóügyi feladatokkal kapcsolatos napirendi pontot cseréljük meg a 2. napirendi ponttal. Illetve polgármester úr távolléte miatt a 1.napirendi pont ismertetésére megkérném címzetes főjegyző urat.

*A napirenddel kapcsolatos javaslatokat a Képviselő-testület tudomásul vette.*

***1. napirendi pont***

**Kiss Sándor címzetes főjegyző**

Négy kérdéskörben szeretnék tájékoztatást adni a tisztelt képviselő testületnek.

1. A Heves Megyei Kormányhivatal Gyámügyi Osztálya a közelmúltban ellenőrzést végzett a két bölcsődei csoportunkban. Alapos helyszíni és iratellenőrzésre került sor. Az összefoglaló megállapítás szerint „az engedélyes a működését a vonatkozó jogszabályoknak megfelelően végzi”. Szeretném megköszönni a bölcsőde dolgozók szakszerű és elhivatott munkáját.

2. A következő kérdéskör az előző testületi ülésen tárgyalt bölcsődei felújítással kapcsolatos. Akkor abban maradtunk, hogy megkeressük a Pénzügyminisztériumot, hogy bocsássanak rendelkezésünkre többlettámogatást, mivel a beszerzési eljárásnál a legalacsonyabb ajánlat is messze meghaladta a rendelkezésünkre álló támogatási összeget. Ezzel a kéréssel kerestük meg tehát a Pénzügyminisztériumot, akiktől szeptember 17-én a következő választ kaptuk: „*Kerecsend Község Önkormányzata a Bölcsődei fejlesztési program keretében két új bölcsődei csoport létrehozásához 47.922.179 Ft központi költésvetési támogatásban részesült. Polgármester úr jelezte, hogy a beruházási költségek jelentős mértékben emelkedtek, a projekt megvalósításához szükségük van a támogatási összeg kiegészítéséhez 27.825.401 Ft-tal, valamint a felhasználási határidő meghosszabbítására.”* Az utóbbi kérés nem szerepelt a kérelmünkben, ez az ügy szempontjából nem is érdekes. „*Tájékoztatom, hogy a bölcsőde fejlesztési program pályázati kiírásának 2-es számú módosítása alapján a támogatói okiratban meghatározott összegen felüli többlet költségvetési támogatás, akkor biztosítható, ha a költségnövekmény mértéke nem haladja meg a támogatói okiratban szereplő eredeti támogatási összeg 30%-át. Ezért a kért többlettámogatási igény nem támogatható.* *Megoldást jelent a kialakult helyzetre a lemondás a támogatásról és a jelenleg futó pályázati kiírás alapján új pályázat benyújtása. A kiírás 3-as számú módosítása szerint kedvezőbb pályázati feltételek mellett mini bölcsőde férőhelybővítéssel járó átalakítása esetén maximum 98 millió forint, de férőhelyenként bruttó 7 millió forint támogatás igényelhető. Emellett az új pályázat benyújtásával az új felhasználási határidő a folyósítás évét követő második év december 31-e lehetne.”*

Javaslom, ezzel a kérdéssel az egyebek napirendi pontban foglalkozzon a képviselő testület, akkor szülessen döntés az ügyben.

3. A következő ügy Kállai Istvánék kérelme, amely arra irányul, hogy a képviselő testület a HÉSZ módosításával tegye lehetővé az Arany János utcára egy új telek megnyitását, a jelenleg hatályos beépítési teleknagyságtól eltérően. Ebben egy ügyben megkerestem a településtervezőt és kértem adjon erre árajánlatot. A tervező jelezte, hogy ilyen jellegű feladatra nem ad ajánlatot és ha adna, az is olyan mértékű lenne, amelyet sem az Önkormányzat, sem a kérelmező nem fogadna el. Azt javasolta, hogy maradjunk a jelenlegi szabályoknál, és nézzünk még a településen olyan utcavégeket, ahol hasonló lehet a helyzet és egységesen a településre szülessen egy módosítási javaslat, ameely ilyen sajátos esetben lehetővé tenné a HÉSZ-ben megállapított minimális teleknagyságtól való eltérést. Javaslom, hogy gondolkodjatok erről az ülés végéig. Akkor lesz a HÉSZ-szel kapcsolatban egy másik kérdés is, amit így együtt tárgyalhat a testület.

4. Végül egy olyan ügyről szeretnék szólni, amiről már sokan hallottatok és hosszas előzményei vannak és amelyben korrekten kell a nyilvánosságot tájékoztatni. Kaptunk egy határozatot az Egri Járási Ügyészségtől melyet szeretnék felolvasni és a jegyzőkönyv mellékleteként becsatolni, majd ezt követően a Rendőrségtől érkezett határozat rendelkező részét is ismertetném.

*Kiss Sándor címzetes főjegyző felolvassa az Egri Járási Ügyészség B.1733/2020/17. sz. határozatát, majd a Heves Megyei Rendőr-főkapitányság 10000/189-22/2020.bü. és 10000/212-19/2021. bü határozatának rendelkező részét. A határozatok másolata a jegyzőkönyvhöz mellékelve.*

Tájékoztatásul szerettem volna a képviselő-testület és a nyilvánosság tudtára adni, hogy hogyan is állunk ezekben az ügyekben.

2019-2020-ban hasonló feljelentés alapján már folyt rendőrségi eljárás, amit bűncselekmény hiányában megszüntettek, a Hivatalban lefoglalt iratokat a rendőrség az önkormányzat részére 2020. februárjában visszaadta.

Köszönöm szépen, hogy meghallgattatok.

***2. napirendi pont***

**Forgácsné Román Rita alpolgármester**

Köszönjük szépen, tudomásul vettük a tájékoztatást. Ha nincs kérdése senkinek, akkor áttérnénk a 2. napirendi pontra és megkérdezem Magyar Éva kolléganőnket, hogy van-e az írásos beszámolóval kapcsolatban kiegészítése.

**Magyar Éva adóügyi előadó**

Nem szeretném felolvasni a beszámolót, hiszen megkapta a képviselő-testület minden tagja. Az elsődleges tevékenységnél szeretnék kiegészítést tenni, a zárási összesítőknél, statisztikai adatoknál. A zárási összesítő azt jelenti, hogy az adózási felületen éves szinten négy zárást kell végeznünk: első negyedév, félév, harmadik negyedév és év végén amely összekapcsolódik a következő évi nyitással is. Ez egy több napos munkafolyamat, ahol is együtt működök Alföldi Barbara gazdálkodási előadóval és Nagy Bence pénzügyi előadóval, mert bizonyos dolgokat velük egyeztetve kell elvégezni és a gazdálkodás felé átadni adatokat. Az ASP Iratkezelő használata napi 1-1,5 órát vesz igénybe, amit adott esetben behajtásra is lehetne fordítani. Az adóügyekhez kapcsolódó iktatási feladatokat magam végzem, mert pl. egy helyi iparűzési adó bevallást az ASP Adó szakrendszerben akkor tudok megnyitni, ha az megfelelő irattípusra van iktatva. Ugyanez igaz a meghatalmazásokra, bejelentő és változás bejelentő adatlapokra is. Az adattisztítási munkánál új feladatként írtam fel, hogy az eljárást kibővítettük azzal, hogy az elhunytak nevére küldött egyenlegértesítőknél a lap aljára rávezetjük, hogy az elhunyt örökösei a hagyatéki végzéssel keressék fel hatóságunkat, hogy az elhunyt nevéről lekerüljön az adó, aki még az elhalálozás évének végéig adózó. Azzal, ha valaki elhunyt, az előzőleg felhalmozott tartozása nem fog eltűnni, az örökösöknek lesz ezzel tovább dolga. Ez alapján érkezett be bevallás, de még gondolkodni kell azon, hogyan lehetnénk eredményesebbek ezen a területen. A hagyatékkel kapcsolatban Bea kolléganőnktől is kérdezek, Eszter kolléganőnk az adó-és értékbizonyítványoknál is szól, hogy a hagyatéki végzéssel keressenek fel. Az ügyfélforgalommal kapcsolatos részben a beszámoló elkészültének napjáig, 2021. augusztus 12-ig 1173 főszámú irat érkezett melyhez 506 alszám tartozik. Ez a mai napon 1398 főszámra és ehhez 348 alszámos iratra emelkedett, ami a Kerecsendi Hivatal összes iratának 41,6 %-a. A hátralékok csökkentéséhez nem írtam bele a végrehajtásként történt átvezetést. Ez is egy végrehajtási cselekmény, de azért nem írtam bele, mert ez olyan, mintha áttenném a pénzt az egyik zsebemből a másikba. Itt arról van szó, hogy legelsőként megnézünk egy hátralékos adózót, melyik adónemben keletkezett a hátralék, illetve amelyik adónemben túlfizetése van, azt átvezetjük a hátralékra és kap egy végzést az adózó, hogy az átvezetés megtörtént. Tehát ezt nem tüntettem fel, mert magán a behajtott összegen nem változtat.

Még az ellenőrzéshez szeretnék kiegészítést tenni. Akik 2020-ban nem nyújtották be időben a helyi iparűzési adó bevallást, azoknak küldtünk ki felszólítást. A 2021-es adatokkal egészíteném ki, ez idáig 33 db felszólítást küldtünk ki és 22 db bevallás érkezett, melyek mindegyike feldolgozásra került. Amit még tervezünk és amit fontosnak tartok és nagy felzúdulást fog kelteni a faluban, ebben biztos vagyok, ahhoz kapcsolódik, hogy az ASP Adó szakrendszer kibővült egy olyan felülettel, ahol nyugdíjfolyósítási adatokat tudunk lekérdezni. Ez azt jelenti, hogy egyszerűbben hozzá lehet jutni adatokhoz, nem kell levelekben tájékoztatást kérni, hogy akinek tartozása van az önkormányzat felé, kap-e valamilyen nyugdíjfolyósítótól származó jövedelmet. Azt kell figyelembe venni, hogy a jövedelem összege meghaladja-e a mindenkori minimális öregségi nyugdíj összegét, mert az alatt nem tilthatom le, de e fölött készülni kell, hogy sorozatosan fogom kiküldeni a letiltásokat. Nagyon sajnálom, mert sok nehéz helyzetben levő ember van, akik sok esetben elmentek kezesnek, aztán ők fizetik a tartozást, de az adókat mindenkinek be kell fizetnie. Megvan rá a lehetőség, jöhetnek, kérhetnek részletfizetési lehetőséget. Úgy gondolom Jegyző úr is nyitott minden ilyen megoldásra és lojálisak próbálunk lenni, de most a nyugdíjas réteg fog sorra kerülni. A következő, amit tervezünk, az a társas vállalkozások ellenőrzése öt évre visszamenőleg. Itt a helyi iparűzési adó bevallásban szereplő bevétel és költségadatok ellenőrzésén lesz a hangsúly. Ez egy segítő jellegű ellenőrzés a társas vállalkozások felé. Köszönöm szépen, ennyivel szerettem volna kiegészíteni a beszámolómat.

**Forgácsné Román Rita alpolgármester**

Köszönjük szépen. Van-e kérdés a beszámolóval kapcsolatban? Javaslom, hogy fogadjuk el a beszámolót határozati formában.

*A Képviselő-testület egyhangú szavazással (5 igen szavazattal) az alábbi határozatot fogadta el:*

**13/2021. (IX.21.) határozat**

Kerecsend Község Önkormányzatának Képviselő-testülete megtárgyalta az adóügyi feladatok végrehajtásáról szóló beszámolót és elfogadta azt.

**Forgácsné Román Rita alpolgármester**

Ugyanezen napirendi pontunk b, pontjához megkérem jegyző urat egészítse ki a rendelet tervezetet.

**Kiss Sándor címzetes főjegyző**

A rendelet tervezetünk 4.§ (2) bekezdésében a „folyóévi helyesbített előírás” helyett a „folyóévi helyesbített terhelés” a megfelelő kifejezés, kérlek, javítsátok ki és ezzel a javítással vegyétek figyelembe, ha szavaz róla a képviselő-testület. Ez a rendelet tervezet már korábban is benyújtásra került, azonban akkor el lett utasítva. Én most arra kérem a képviselő-testületet, hogy fogadja el. A beszámolóból és a tapasztalatokból is - úgy gondolom - látszik, hogy ezen a területen jelentős változás, fejlődés van, mióta Magyar Éva kolléganőm látja el az adóügyi teendőket. Jó lenne megteremteni annak lehetőségét, hogy ezt a többletmunkát olyan módon ismerje el az önkormányzat, hogy a teljesítménnyel arányosan tudja díjazni azt. Ez a rendelet az adóügy területén dolgozók részére biztosítja ezt a lehetőséget bele nem értve a jegyzőt.

Úgy gondolom, hogy ez a rendelet a tapasztalatok alapján egy év múlva újra napirendre fog kerülni, addig kiderül, hogy az érdekeltségi rendszer működőképes-e.

Próbáljuk meg elismerni az a többlet munkát, amit ezen a téren végez a kolléganő.

**Forgácsné Román Rita alpolgármester**

Köszönöm szépen én is. Ezzel kapcsolatosan van-e valakinek kérdése?

*Az előterjesztéssel kapcsolatban kérdés, észrevétel nem hangzott el. A Képviselő-testület az alábbi név szerinti szavazással elfogadta* **az adóztatási feladatokat ellátó köztisztviselők anyagi érdekeltségének rendszeréről szóló 9/2021. (IX.30.) önkormányzati rendeletet**

Forgácsné Román Rita igen

Békési Gyula igen

Projak Milán igen

Burai József igen

Nagy Ferenc igen

**Kiss Sándor címzetes főjegyző**

A kommunális adóval kapcsolatos tervezetünk egy gondolatébresztő előterjesztés. Éva kolléganőnk fogja kiegészíteni és nem gondolnám, hogy erről a mai napon dönteni kellene. Éva ismerteti a lehetőségeket és a következő alkalomra már a testület elé egy olyan rendelet tervezet kerülhet, amelyről már lehet szavazni, abban az esetben, ha ezzel az elgondolással egyetért a testület.

**Magyar Éva adóügyi előadó**

A kommunális adó emelését a kiesett gépjármű adó pótlására javaslom.

A magánszemélyek kommunális adójának évenkénti összege jelenleg 4.000 Ft. Az összeg 2013. január 1. óta változatlan.

A gépjárműadót elveszítettük, az a központi költségvetésbe kerül. Tavaly január 1. óta nem csak a 2021-re előírt gépjárműadót, hanem minden beszedett gépjárműadót, a behajtott tartozásokat is a központi költségvetésbe kellett beutalni. Ez nekünk 4-4,5 millió forint összegű kiesést jelentt.

A javaslatban leírtam több verziót a kommunális adó emelésére. Elsőként a 8000 Ft/éves összeget, majd a 9000-10.000 Ft.-os összeget. Ezzel lehetne teljesen lefedni a kiesett gépjármű adót.

Találkozom olyan helyzettel, amikor az elhunynak van 6-8-10 örököse. Az örökösök száma az éves szinten 4000 Ft adónál nem teszi lehetővé, hogy ezeket az embereket megadóztassuk, mert a 4. év végéig még mindig nem jutottunk el az 1000 Ft-os, minimálisan behajtható adótartozásig. Egyre több ilyen van és sajnos az sem működne, hogy ennyi örökös esetén egy megállapodással valaki átvállalná az adó fizetését.

A javaslatok a megengedett 31.000 Ft. 1/3-át sem érik el.

**Prokaj Milán képviselő**

Úgy gondolom, hogy a 4.000 Ft-ról 9.000 Ft-ra való emelést nagyon át kell gondolni. Az emelésen lehet gondolkozni, de a mértékét nagyon át kell gondolni. Mennyi az a minimális emelés, amivel lehetővé válna, hogy az örökösöktől is beszedhető legyen az adó?

**Kiss Sándor címzetes főjegyző**

Úgy gondolom erre nem lehet konkrét választ adni, az örökösök számától függ.

**Magyar Éva adóügyi előadó**

Az örökösök számától függ, mert 6 örökös esetén még talán, de pl. 11 örökös esetén a 6.000 Ft-os összeg nem működhet.

**Prokaj Milán képviselő**

Akkor elképzelhető, hogy 9.000 Ft-nál sem működne, ha annyi az örökös. Ezt nagyon át kell gondolni, mert a lakosság körében biztos nagy felháborodást fog kelteni ez a mértékű kommunális adó emelés, pláne mikor halljuk azt, hogy a lakosok egy része miért fizessen többet, ha a lakosság 1/3-a nem fizet semmit. Nagyon óvatosan kell bánni ezzel, mert ugye a következő szociális rendeletben meg a segélyek megemelésre kerültek, így azért van némi ellentmondás. Ez egy tervezet, gondoljuk át, a mértékét sokallom.

**Forgácsné Román Rita alpolgármester**

A magam részéről én is sokallom ezt a drasztikus emelést, egy fokozatosabb átvezetés, emelés híve vagyok, bár ismerve a lakosság összetételét, sokaknak az alacsonyabb összeg is megterhelő. Javaslom, hogy a következő testületi-ülésig gondolkodjon minden képviselő-társam, hogy hogyan lehetne megoldani. Az a tapasztalat a lakosság részéről, hogy a kevesebbet talán jobban befizetik, ha most hirtelen emelést hajtanánk végre, lehet, hogy csak a kintlévőségeinket gyarapítanánk.

**Békési Gyula képviselő**

Bevett gyakorlattá vált, hogy éveken keresztül nem emelték az adót. Ha mondjuk emeltek volna apránként, mondjuk a 4.000 Ft-ot kétévenként felemelték volna 1.000 Ft-tal, akkor most sokkal jobban állnánk. Sajnos elveszítette az értékét, mert lemaradt az emelés az inflációhoz képest. Fel kellene emelni 8.000-10.000 Ft-ra, de ezt meg sokalljuk, mert valakinek a jelenlegi összeg is nehézséget jelent. Innen van a probléma véleményem szerint, viszont előbb-utóbb mindenképp emelni kell. Egyetértek azzal, hogy halasszuk el, gondolkodjunk rajta. Az a véleményem, hogy emeljük 6.000 Ft-ra, a következő évben meg 10.000 Ft-ra.

**Forgácsné Román Rita alpolgármester**

Van valakinek hozzászólása?

**Román István helyi lakos**

Ennek az az oka, hogy nem lett rendesen beszedve az adó. Ha be lett volna rendesen szedve, amit ugye a feljelentésem is tartalmaz, a talajterhelési díj, ami nagyon magas volt, amikor még én voltam képviselő, akkor most nem lenne szükség ilyesmire és nem kellene hivatkozni arra, hogy a kormány egy részét elvonta. Ha az elejétől be van tartva minden jogszabály és be van szedve minden adó, akkor nem jutunk ide.

**Magyar Éva adóügyi előadó**

Ha az adó 100 %-ra be lenne szedve, a gépjárműadó összege akkor is hiányozna. Ahhoz, hogy az adó beszedése elérje a közel 90%-os mértéket - ilyen adózói kört tekintve - én egymagam nem vagyok elég, még legalább 2 ember kellene meg egy bírósági végrehajtó, de akkor a képviselő-testület szembesülne azzal, hogy az önkormányzat lenne az, aki az emberek házait kezdi el árvereztetni. Utoljára májusban 96 embernek kértem le munkahelyet a Heves Megyei Kormányhivataltól, és ebből 27-28 embernél volt munkahely, de többnek már meg is szűnt, vagy éppen akkor szüntették meg mikor elindítottam a letiltást. Tehát akkor ebben az esetben ön mit tenne még? Én, ami tőlem telik mindent megteszek.

**Kiss Sándor címzetes főjegyző**

Egy kérdésre kérnék választ: előkészítsük-e a javaslatot a kommunális adó emelésre?

**Békési Gyula képviselő**

Készítsünk elő, foglalkozzunk vele, mert előbb-utóbb úgyis kell.

**Prokaj Milán képviselő**

Én a magam részéről mértékként a maximum 2.000 Ft-os emelést tartom elfogadhatónak, de át kell gondolnunk.

**Burai József képviselő**

Kicsit úgy érzem, hogy az eddig be nem fizetett összeget is azoknak kell fizetni, akik egyébként fizették eddig is, ez nekem olyan visszás.

**Kiss Sándor címzetes főjegyző**

Félreértés ne essék! Azt a kiesett adóbevételt szeretnénk pótolni az emelési javaslattal, amit a kormányzat elvont az önkormányzatoktól a gépjárműadó kapcsán.

**Nagy Ferenc képviselő**

Véleményem szerint is a jelenlegi 4.000 Ft-on maximum 2.000 Ft-tal emeljünk és később még vissza lehet térni az esetleges emelésre.

**Forgácsné Román Rita alpolgármester**

Akkor összefoglaljuk és az október 19-i testületi ülésen fogjuk tárgyalni a kommunális adóval kapcsolatos kérdéseinket.

A magam részéről köszönöm szépen a munkádat Éva, és Eszter, Bence és Barbara munkáját is. Nagy teher nehezedik rátok, de maximális munkavégzés mellett teszitek a napi feladatokat a beszámolóból is látszik. Köszönöm szépen.

***3. napirendi pont***

**Forgácsné Román Rita alpolgármester**

A 3. napirendi pontunk a szociális ellátásokról szóló 3/2015. évi rendelet módosítása. Felkérem jegyző urat, hogy tájékoztasson bennünket erről a napirendi pontról.

**Kiss Sándor címzetes főjegyző**

Legutóbb április 27-én foglalkozott ezzel polgármester úr a képviselő-testület hatáskörében eljárva és akkor születtek meg azok a rendelkezések, amelyeket érintően a Heves Megyei Kormányhivatal Hatósági Főosztálya törvényességi felhívással élt. Némely észrevétel nem releváns, mert az ügyintéző nem a jelenleg hatályos rendeletet látta, hanem egy korábbit, amelyet az áprilisi rendeletben már rézben javítottunk.

Ez a törvényességi felhívás elsősorban formai kérdésekkel foglalkozik. Kifogásolták, hogy ez a rendelet foglalkozik a beiskolázási támogatással. A kormányhivatal szerint ez nem minősül szociális ellátásnak, mert mindazokra vonatkozik, akik iskolába járnak, ilyen módon nem tartozik a szociális rendelet szabályozási körébe. Az áprilisi rendelethez képest a segélyek mértéke nem változott, a beiskolázási támogatás kikerült a rendeletből, illetve a felhívásban megfogalmazott észrevételek érvényesülnek.

**Forgácsné Román Rita alpolgármester**

Köszönöm Jegyző úr! Van-e észrevétel ezzel kapcsolatban?

**Prokaj Milán képviselő**

Korábban volt egy összefoglaló levelem, amit elküldtem minden képviselő-társamnak, Ezeket továbbra is fenntartom. Nem értem miért lettek megemelve a segélyek összegei, nem értem miért lett a kedvezményezettek körének százalékos aránya a duplájára emelve. Nekem ez ellentmondásos, egyik pontban az adóemelésről beszélünk, aztán a segélyeket meg elkezdjük felfelé tolni. A mai napig nem kaptam erre magyarázatot. Láttam, hogy polgármester úr szinte változtatás nélkül, észrevételeimet figyelmen kívül hagyva fogadta el az áprilisi rendeletet. Ez szíve joga, de továbbra sem értek egyet vele, nem támogatom.

**Forgácsné Román Rita alpolgármester**

További észrevétele van-e valakinek még ezzel kapcsolatban?

*Az előterjesztéssel kapcsolatban több kérdés, észrevétel nem hangzott el. A Képviselő-testület az alábbi név szerinti szavazással* ***nem fogadta el*** *a szociális ellátásokról szóló önkormányzati rendeletre vonatkozó javaslatot (mivel az igen szavazatok aránya nem érte el a minősített többséget)*

Forgácsné Román Rita igen

Békési Gyula igen

Prokaj Milán nem

Burai József tartókodott

Nagy Ferenc igen

***4. napirendi pont***

**Forgácsné Román Rita alpolgármester**

Negyedik napirendi pontunk a közösségi együttélés szabályai rendelet előkészítése. Jegyző úr, kérlek, tájékoztass minket ezzel kapcsolatban.

**Kiss Sándor címzetes főjegyző**

Korábban is felvetettem már ezt a kérdést, a javaslatot minden képviselőnek hónapokkal ezelőtt kiküldtem. Érdemi észrevétel nem érkezett.

Ez egy olyan kérdéskör, amelynél nagyon fontos, hogy a képviselő-testület egységes szemléletét tükrözve kerüljön elfogadásra a rendelet. A közmeghallgatáson is ismertetni kell a lakossággal, a helyi közösségben is meg kell tárgyalni az erre vonatkozó javaslatokat, mert ez a rendelet olyan viselkedési és magatartásbeli szabályokat tartalmaz, amelyek mindenki érdekében állnak és be nem tartásuk jogkövetkezménnyel jár.

Azt javaslom, hogy munka megbeszélés jelleggel tárgyaljuk meg az előterjesztést, mondja el mindenki az álláspontját. A megismert véleményeket figyelembe véve elkészítjük az elfogadásra javasolt tervezetet.

**Forgácsné Román Rita alpolgármester**

Ez így ilyen formában elfogható mindenki részéről? Köszönöm szépen, akkor következő testületi ülésre elkészítjük a javaslatot.

**Békési Gyula képviselő**

Én egyetértek a leírtakkal, az a kérdésem volna, hogy ezt hogyan tudassuk a lakossággal?

Ez a javaslat olyan kitételeket tartalmaz, amit azért tudatni kell a lakossággal akár egy kivonat formájában is.

**Kiss Sándor címzetes főjegyző**

A meglévő honlapon, a közösségi oldalon, újságban vagy szórólap útján, továbbá a hamarosan tartandó közmeghallgatáson.

**Prokaj Milán képviselő**

Számomra ez elfogadható, csak a betartatásával kapcsolatban vannak aggályaim. Úgy gondolom van időnk gondolkodni a következő ülésig.

***5. napirendi pont***

**Forgácsné Román Rita alpolgármester**

Mivel Wolkowski doktor úr nem jelent meg és a képviselő-testület tagjain kívül is vannak jelen én szeretném felolvasni a doktor úr képviselő-testülethez írt levelét.

*Forgácsné Román Rita alpolgármester felolvassa a levelet (A levél a beszámoló mellékleteként a jegyzőkönyvhöz mellékelve)*

Úgy gondoltam, úgy korrekt, ha felolvasom, mert a kiküldött anyagokat csak mi kaptuk meg és így teljes a tájékoztatás. Van-e kérdés ezzel kapcsolatban?

**Prokaj Milán képviselő**

A beszámoló színvonalát nem minősíteném. Szakmailag bírálni nem akarom – nem vagyok orvos, viszont emberileg kritikán aluli, ahogy említi dr. Lukács Bélát, dr. Borbély Gergőt és dr. Takács Mónikát. Ahogy az országról és a faluról nyilatkozik, én úgy gondolom nincs ezzel semmi probléma, nem kötelező ebben az országban élni és az adott szabályokat betartani. Én a magam részéről a felmondását elfogadom és támogatom. Az, hogy ezután mi lesz, nem lesz egyszerű, viszont nem lehet egy települést fenyegetni, sarokba szorítani. A szüleim többször is keresték, de mint sokszor, nem tartózkodott itt rendelési időben. A képviselő-testület előtt is lett volna 3 éve megjelenni, nem jelent meg. „Köszönjük a munkáját”, és emberként pedig a továbbiakban sok sikert kívánok neki.

**Forgácsné Román Rita alpolgármester**

Én annyit fűznék hozzá, hogy a beszámolójából az tűnik ki, hogy rajta kívül mindenki hibás a kialakult helyzetért. Úgy gondolom, hogy ha egy felújított orvosi rendelő és egy igényes szolgálati lakás nem elég számára, akkor el kell engedni. Bízzunk benne, hogy jön egy orvos vagy orvos házaspár, aki a degradált mutatókat félretenné és az orvosi esküjéhez méltóan ellátná a településünket.

**Békési Gyula képviselő**

Annyit szeretnék hozzáfűzni, hogy nem jött el most sem és az előző ülésekre sem. Az igényesen megrendezett szolgálati lakás átadón sem jelent meg, ahogy látszik, ennyibe nézi a képviselő-testületet és a kerecsendi lakosokat. Ennek az ülésnek az időpontját is tudta, erre az egy órára elcserélhette volna az ügyeletet, vagy hívhatott volna segítséget. Én azt szeretném a jegyző úr felé jelezni, hogy írjon neki egy levelet, hogy hogyan döntött a Képviselő-testület. Említettem korábban, hogy nem fog megváltozni, és nem állít igazat, hogy 6-8 órát itt van, mikor jobb esetben itt van 2 órát.

**Nagy Ferenc képviselő**

Felháborítónak tartom, hogy Lukács Béla nevét megemlítette, aki egész életében a kerecsendieket szolgálta, arról nem beszélve, hogy csúnyán beszél a betegekkel. Úgy gondolom, majd alakul valamilyen formán, de ilyen orvos nem kell ide.

**Schönberger Csaba Jakob NNÖ elnök**

Korábban észrevettem, hogy esténként 7-8 óra körül az autója itt állt, itt volt a rendelőben. Mégis megjelent, itt volt, csak nem akkor mikor kellett volna.

**Barta Katalin**

Abban az esetben, ha ő december 31-ig azt mondja, hogy felmondási idővel szeretne élni, az önkormányzat az ő munkáltatója? Abban az esetben, ha mondjuk holnap lenne egy alkalmas jelölt, akkor az önkormányzat felbonthatja vele a szerződést vagy ő diktál még mindig?

**Kiss Sándor címzetes főjegyző**

Vállalkozói szerződés van köztünk. Ha csak ezt néznénk, az önkormányzatnak már számos lehetősége lett volna kezdeményezni a vállalkozói szerződés felbontását.

Ami problémát jelent az orvosi szolgálati lakás pályázati támogatás kérdése. Arra még mindig nem kaptunk választ, hogy mi történik abban az esetben, ha megszűnik a szerződés köztünk.

**Barta Katalin**

Ki ebben az illetékes?

**Kiss Sándor címzetes főjegyző**

A Magyar Falu Program Irányító Hatósága.

Abban az esetben, ha az orvos mond fel, minket nem tehetnek felelőssé a szerződésben vállalt kötelezettség nem teljesüléséért.

Doktor úr levelében azt írja, hogy a vállalkozói szerződést szeptember 30-án felmondja, tehát egy jövőbeni időpontra helyezi a felmondását. A felmondási időt december 31-ig számolja, de azt mégis kilátásba helyezi, hogy esetleg mégsem mondja fel a szerződést, ha megkapja októberben az általa igényelt pályázati támogatást.

**Barta Katalin**

Tudja-e a program Irányító Hatósága vagy aki odaítélte ezt a támogatási összeget, hogy itt mi történik és milyen anomáliák vannak az elmúlt években a háziorvosi ellátással kapcsolatban?

**Kiss Sándor címzetes főjegyző**

A projektnek vagy egy projektmenedzsere, akivel tudomásom szerint polgármester úr tárgyalt ez ügyben. Tudomásom szerint ezt a kérdést ő benyújtotta az irányító hatóságnak, azonban válasz még nem érkezett.

**Forgácsné Román Rita alpolgármester**

Akkor ezek alapján nem egyértelmű, hogy felmondás valóan felmondás-e.

**Barta Katalin**

Nem kellene elfogadni a beszámolót. Nem jelent meg ismételten sem, nem lehetett neki kérdést feltenni, érdemben nem lehetett vele semmit sem megbeszélni. Ebben a helyzetben őt kellene lépésre kényszeríteni. Évek óta ő kényszeríti lépésre a falu lakosságát.

**Békési Gyula képviselő**

Van egy másik variáció. Nem fogadjuk el a beszámolóját és egy megadott időpontban kötelezzük, hogy jelenjen meg és a képviselő testülettel tárgyaljon, ne legyen a személye kizárva.

**Forgácsné Román Rita alpolgármester**

Nem vagyok biztos benne, hogy megjelenne.

**Prokaj Milán képviselő**

Nem értek ezzel egyet, volt 3 éve megjelenni, nem nézte semmibe sem a testületet és a lakosokat sem. Én a felmondását egyértelműnek látom.

**Kiss Sándor címzetes főjegyző**

Én viszont nem, és ezért is hívtam fel erre a figyelmet, mert úgy kell eljárni, hogy az önkormányzat érdekei ne sérüljenek. Tehát ezt a dolgot úgy kell körüljárni, hogy ne legyen támadható.

**Prokaj Milán képviselő**

Mi történik akkor, ha nem mond fel? Folytatódik tovább a vállalkozói szerződés szerinti munkavégzése?

**Kiss Sándor címzetes főjegyző**

Jelen esetben lehet azt tenni, amit Prokaj képviselő úr javasolt, azaz a testület elfogadja doktor úr levelét felmondásnak. Erre majd doktor úr jelez valamit.

Összefoglalva határozatban szavaznia kell a testületnek a beszámolóról és a felmondásról.

**Forgácsné Román Rita alpolgármester**

Figyelembe véve az elhangzottakat, javaslom, hogy a Képviselő-testület doktor úr beszámolóját ne fogadja el, ugyanakkor a felmondását tudomásul vesszük, elfogadjuk.

*A Képviselő-testület egyhangú szavazással (5 igen szavazattal) az alábbi határozatot fogadta el:*

**14/2021. (IX.21.) határozat**

Kerecsend Község Önkormányzatának Képviselő-testülete a háziorvosi szolgálat munkájáról, valamint a háziorvossal és a Panaceum Medical Kft-vel kötött szerződések teljesüléséről szóló, Dr. Wolkowski Bogdan Pawel háziorvos által készített beszámolót nem fogadja el.

A Képviselő-testület ugyanakkor az Önkormányzat és a háziorvos között 2017. december 1-jén létrejött háziorvosi helyettesítési feladatellátási szerződés Dr. Wolkowski Bogdan Pawel háziorvos 2021. szeptember 10-én kelt írásbeli nyilatkozatával történő egyoldalú felmondását tudomásul veszi, azt az abban megjelölt határidőkkel együtt elfogadja.

A Képviselő-testület megbízza Kiss Sándor címzetes főjegyzőt, hogy a határozatról – annak megküldésével - Dr. Wolkowski Bogdan Pawel háziorvost tájékoztassa.

Felelős: Kiss Sándor címzetes főjegyző

Határidő: a jegyzőkönyv elkészülte után azonnal

***6. napirendi pont***

**Forgácsné Román Rita alpolgármester**

A tanulmányi támogatások megállapítása napirendi pontunk következik. Átadom a szót jegyző úrnak.

**Kiss Sándor címzetes főjegyző**

Múlt héten a Kulturális Bizottság megtartotta ülését és átnéztük a beérkezett pályázatokat. Összesen 19 pályázat érkezett be a rendelkezésre álló 600.000 Ft összegre. A 19 pályázóból ketten nem nyújtották be a szükséges dokumentumok mindegyikét. A bizottság tagjainak az volt az álláspontja, hogy a hétvégén még felkeresik a pályázókat és amennyiben hétfőig benyújtják a hiányzó dokumentumokat és jogosultak is a támogatásra, akkor kapják meg ők is a támogatást.

Két alternatívát javasolt a bizottság a támogatási összegekre. Az egyik, hogy ha minden pályázó megfelel a kritériumoknak akkor ezt az összeget 19 egyenlő részben (30.000 Ft/fő) ítélje oda a pályázóknak.

A másik lehetőség, hogy amennyiben ezek a személyek nem nyújtják be a hiányzó mellékleteket, a támogatási összeg 17 felé osztható, a támogatás fejenkénti összege így 35.000 Ft.

Azt a tájékoztatást kaptam kolléganőmtől, hogy bár részben beérkeztek a hiányzó iratok, a pályázók nem felelnek meg a 4-es tanulmányi átlag elvárásnak, illetve utólagos áttekintéssel egy harmadik személynek az átlaga sem éri el a 4 egészt.

Tehát 19-ből 16 személy felel meg a pályázati kiírásnak, ez esetben ez a támogatási alap egyenlően szétosztva 37.500 Ft/fő.

**Prokaj Milán képviselő**

Sajnos nem tudtam részt venni az ülésen. Az elvvel egyet értek, hogy egyenlően kapjon mindenki. Nem emlékszem, hogy korábban tettünk-e kivételt azoknál, akik az átlaghoz közel voltak. Van erről valakinek emléke? Azt is el tudom fogadni, ha egyszerűen tartjuk, hogy 4-es átlag és kész, de mindenkinek a véleményére kíváncsi lennék. A pályázati felhívás rendelkezik arról, hogy a pályázónak életvitel szerűen Kerecsenden kell élnie. Ez mit takar? Korábban sem tisztáztuk.

**Kiss Sándor címzetes főjegyző**

Azon túlmenően, hogy állandó lakóhelye vagy tartózkodási helye van Kerecsenden, ténylegesen is itt tartózkodik.

**Forgácsné Román Rita alpolgármester**

Egyéb észrevétel van valakinek?

**Prokaj Milán képviselő**

Nekem az a véleményem, hogy maradjunk annál, hogy 4-es átlag.

**Kiss Sándor címzetes főjegyző**

Úgy gondolom, hogy az a legegyszerűbb és legtisztább, ha maradunk annál, amit a testület kigondolt. Korábban ott lehetett eltérés, hogy a testület hogyan értékelte a közösségi munkát.

Az elhangzottak alapján mind a 16 pályázó, aki megfelel a pályázati felhívásnak, egyenlő, 37.500 Ft/fő összegű tanulmányi támogatásban részesülhet – ez a döntési javaslat.

*A Képviselő-testület egyhangú szavazással (5 igen szavazattal) az alábbi határozatot fogadta el:*

**15/2021. (IX.21.) határozat**

Kerecsend Község Önkormányzatának Képviselő-testülete a Kulturális Bizottság javaslatát figyelembe véve a 2021. évi önkormányzati tanulmányi programban benyújtott pályázatokat értékelve úgy határozott, hogy az alábbi pályázókat egyenlő és egyösszegű 37.500 Ft tanulmányi támogatásban részesíti:

|  |  |
| --- | --- |
| Besenyei Vivien | 3396 Kerecsend, Füzesabonyi út 24. |
| Bodnár-GacsádiGergely György | 3396 Kerecsend, Bereksori utca 45. |
| Csikós Bálint Árpád | 3396 Kerecsend, Arany János utca 16. |
| Égető Kitti Yvett | 3396 Kerecsend, Fő utca 119. |
| Forgács Fanni | 3396 Kerecsend, Fő utca 142. |
| Forgács Richárd | 3396 Kerecsend, Fő utca 97. |
| Jónás Szimonetta Klaudia | 3396 Kerecsend, Fő utca 27. |
| Kocsán Nikolett | 3396 Kerecsend, Fő utca 59. |
| Kormos Klaudia | 3396 Kerecsend, Bereksori utca 52. |
| Kovács Brigitta | 3396 Kerecsend, Jókai Mór utca 13. |
| Molnár Kevin | 3396 Kerecsend, Fő utca 59. |
| Nagy Miranda | 3396 Kerecsend, Petőfi Sándor utca 11. |
| Rézműves Edina Jozefina | 3396 Kerecsend, Széchenyi István utca 4 |
| Szabó Bence Dávid | 3396 Kerecsend, Jókai Mór utca 37. |
| Szucsik Boglárka | 3396, Kerecsend, Fő utca 95. |
| Tóth Kornélia | 3396 Kerecsend, Petőfi Sándor utca 37. |

A Képviselő-testület megbízza Kiss Sándor címzetes főjegyzőt, hogy a támogatási szerződések és a támogatások kifizetésének előkészítéséről gondoskodjon, megbízza továbbá Sári László polgármestert, hogy a kifizetésekről a szerződések alapján gondoskodjon.

Határidő: a támogatási szabályzat szerint

***7. napirendi pont***

**Forgácsné Román Rita alpolgármester**

Folytatjuk a testületi ülést az „Egyebek” napirendi ponttal. Megkérem jegyző urat, hogy a tárgyalni kívánt kérdéseket előterjeszteni sziveskedjék. Köszönöm szépen.

**Kiss Sándor címzetes főjegyző**

A bölcsődei pályázattal kapcsolatban már beszéltem a pénzügyminiszteri válaszról. Szeretném kérni a testület döntését ebben az ügyben. Vonjuk vissza ez a pályázatunkat és adjuk be újra? Ha a 16 fős létszámot nézzük akkor 96 millió forintra pályázhatnánk. Amit itt veszthetünk az a kockázat, hogy nem lesz nyertes a pályázat, illetve a jelenleg futó pályázatnál a pályázatíró, valamint a tervezéssel kapcsolatos és a beszerzési eljárás szakértői díját ki kellett fizetnünk. Ezeket a pénzeket nagy valószínűséggel elvesztjük. Kérdés, hogy az új pályázatban meddig visszamenőleg lehet elszámolni a már kifizetett költségeket.

**Prokaj Milán képviselő**

Arra is megvan még a lehetőség, hogy új kivitelezői ajánlatok jöjjenek be?

**Kiss Sándor címzetes főjegyző**

A multkor volt róla szó, hogy volna kivitelező, aki a jelenlegi támogatási összeg mellett is vállalná a kivitelezést. Kérdés, hogy ez mennyire reális.

**Prokaj Milán képviselő**

Meghívásos ajánlattétel volt, vagy szabadon tehettek ajánlatot? Nem lehet meghirdetni?

**Kiss Sándor címzetes főjegyző**

Meghívásos volt, bekértünk 3 árajánlatot. Meg lehet nyilvánosan is hirdetni. A beszerzési szabályzatunk szerint jártunk el, amikor ún. egyszerű beszerzési eljárást folytattunk le három ajánlattevővel.

Próbáljuk meg újra nyílt eljárásban?

**Prokaj Milán képviselő**

Támogatom ezt a lehetőséget. Beérkezett három ajánlat, de lehetséges, hogy beérkezik még kettő.

**Nagy Ferenc képviselő**

Akkor megpályázzuk a nagyobb összeget? Van benne kockázat, mert ez a pályázat már megvan és ha visszavonnánk és megpróbálnánk az újat, nem biztos, hogy sikerülne.

**Kiss Sándor címzetes főjegyző**

Prokaj képviselő úr javaslata szerint most megpróbálnánk, hogy a meglévő támogatáshoz kapjunk újabb ajánlatot, amellyel meg tudjuk valósítani a projektet. Ha nem akkor még mindig van lehetőség, hogy visszavonjuk a meglévőt és elinduljunk az újon. Azt látni kell, hogy a kormányzat nagy hangsúlyt fektet a bölcsődei fejlesztésekre, másrészt pedig Kerecsenden indokolt a fejlesztés is a létszámra tekintettel.

**Forgácsné Román Rita alpolgármester**

Javaslom fogadjuk el Prokaj képviselő úr javaslatát, próbáljunk meg kivitelezőt találni és a nyertes pályázatot megvalósítani. Ugyanakkor egy nyert pályázatot visszavonni és pályázni közel dupla összegre, megfontolandó kérdés. Szerintem járható út lenne első körben kivitelezőt találni, utána annak ismeretében menjünk tovább a második lépéssel. Ezzel egyet ért-e mindenki?

*A Képviselő-testület további hozzászólás nélkül egyhangú szavazással (5 igen szavazattal) az alábbi határozatot fogadta el:*

**16/2021. (IX.21.) határozat**

Kerecsend Község Önkormányzatának Képviselő-testülete a Pénzügyminisztérium PM/2002-2/2019. iktatószámú támogatói okirata alapján támogatásban részesített 443494 azonosítójú pályázat keretében tervezett ***„Mini bölcsőde kialakítása Kerecsenden”*** című projektnek a közbeszerzési értékhatárnál alacsonyabb összegű beszerzési becsült értékére tekintettel megismételt beszerzési eljárást indít a tervezett mini bölcsőde kialakításához kapcsolódóan a kivitelező kiválasztása érdekében nyílt beszerzési eljárásban.

A Képviselő-testület a beszerzési eljárás meghirdetésére és lefolytatására vonatkozó felhívást és vállalkozói szerződés tervezetét a 19/2021. (V.19.) polgármesteri határozattal egyezően fogadja el.

A beszerzési eljáráshoz kapcsolódó rendelkezésre álló fedezet: nettó 30.100.000- Ft + Áfa, azaz bruttó 38.227.000- Ft.

**Felelős:** Sári László polgármester

**Határidő:** azonnal

**Kiss Sándor címzetes főjegyző**

A következő kérdés a HÉSZ-szel kapcsolatos kérdéskör lesz. Született egy konkrét felvetés Mészárosné boltjának bővítése kapcsán. A jelen szabályozás szerint nem lehet bővíteni, mert szabadon álló beépítésűnek minősül. Bernát Mihály főépítész véleménye szerint a Vt területeket érintően itt egy elírás történt, hiszen nem életszerű, hogy egy ilyen ingatlan esetében ne lehessen bővíteni.

Az a javaslatom, hogy a szabadon álló beépítési mód megváltoztatása érdekében a főépítész úr által javasolt elírás javítást kezdeményezzünk az állami főépítésznél. Az erre vonatkozó írásos javaslatot mindenki megkapta.

 Itt visszatérek az első napirendi pontban említett Kállai István féle kérelemhez. A településtervező javaslata az, hogy nézzük végig a településen, melyek azok az utcavégek, ahol előfordulhat ilyen probléma és ilyen módon foglalkozzunk a kérelemmel. Másik lehetőség az, hogy másik településtervezőtől kérjünk ajánlatot a feladat ellátására.

**Prokaj Milán képviselő**

Akkor ez továbbra is úgy van, hogy az érintett vállalja a költségeket?

**Kiss Sándor címzetes főjegyző**

Igen. Abban az esetben azonban, ha megnézzük a településen hol található még ilyen utcavég, azokat a módosításokat viszont már az önkormányzatnak kell állnia, mivel ott jelenleg nincs ilyen irányú lakossági igény. Ahogy említettem, erre a településtervező annyit közölt, hogy olyan volumenű árajánlatot tud csak adni, amit egész biztosan nem fizetne meg senki.

**Prokaj Milán képviselő**

Mindenképp olyan döntést kell hoznunk, hogy az önkormányzatnak ne jelentsen plusz költséget.

**Kiss Sándor címzetes főjegyző**

Tehát akkor maradjunk abban, hogy ezt a konkrét ügyet próbáljuk meg úgy megoldani, hogy kérjünk be másik ajánlatot más tervezőktől és ha reális az összeg akkor abban az irányban elmozdulunk, ha viszont nem, akkor a korábbi döntést, amelyben a képviselő-testület támogatta ezt a lépést, visszavonja a testület? A javítással kapcsolatban javaslom, hogy a testület fogadja el főépítészünk írásban kiadott javaslatát.

**Forgácsné Román Rita alpolgármester**

Szavazzunk a határozati javaslatokkal kapcsolatban!

*A Képviselő-testület további hozzászólás nélkül egyhangú szavazással (5 igen szavazattal) az alábbi határozatokat fogadta el:*

**17/2021. (IX.21.) határozat**

Kerecsend Község Önkormányzatának Képviselő-testülete kezdeményezi a Kerecsend Község Helyi építési Szabályzatáról szóló 5/2021. (V.3.) önkormányzati rendelet (HÉSZ) 2. sz. mellékletének a Vt1 besorolású területek beépítési módjára vonatkozó hibás előírásának javítását oly módon, hogy a Vt1 területek szabadon álló (SZ) beépítési módja a kialakult és megtartandó helyzetnek megfelelően oldalhatáron állóra (O) módosuljon.

A Képviselő-testület felhatalmazza Sári László polgármestert az elírás javítása érdekében a szükséges állami főépítészi és partnerségi egyeztetések lefolytatására.

Felelős: Sári László polgármester

Határidő: azonnal

**18/2021. (IX.21.) határozat**

Kerecsend Község Önkormányzatának Képviselő-testülete Kállai István kérelmének helyt adva 7/2021. (VIII.24.) határozatával hozzájárult a Kerecsend, Bereksori u. 4. sz. alatti ingatlan vonatkozásában a településrendezési terv módosításának előkészítéséhez. Tekintettel arra, hogy a hatályos településrendezési eszközöket készítő tervező nem vállalja az e döntésnek megfelelő tervezési feladatot, a Képviselő-testület megbízza Kiss Sándor címzetes főjegyzőt, hogy kérjen árajánlatot másik tervező cégtől a feladat elvégzésére.

Felelős: Kiss Sándor címzetes főjegyző

Határidő: a soron következő testületi ülés

**Kiss Sándor címzetes főjegyző**

Prokaj képviselő úr többször felvetette már a testületi ülések nyilvánosságának a kérdését. Amennyiben a testület akarja, hogy az ülések felvétele nyilvános legyen, úgy van egy 15 gigányi tárhely a Google Drive-on, ahová digitalizálás után felkerülhetnek a felvételek. Egy testületi ülés anyaga 4-6 giga, így időközönként a feltett felvételeket törölni kellene. Egy link kerülne ki a honlapra, amelyről a felvett anyagot bárki elérhetné.

Az a kérdés, hogy a testület akarja-e vagy sem. Ha igen, akár már a következő testületi üléstől meg tudjuk oldani a közzétételt.

A másik, amit a nyilvánossággal kapcsolatban szeretnék felvetni, az az önkormányzat facebook oldalának a kérdésköre. Sajnos mostanában a felületen olyan hozzászólások jelentek meg melyek sértik a jó ízlést. Azért jött létre ez a felület, hogy mindenki, aki szeretne véleményt nyilvánítani és megosztani a gondolatait a közös ügyekkel kapcsolatban, megtehesse azt. Sajnos nem ez a jellemző a hozzászólásokra. Ezzel kapcsolatban is kérném a képviselő-testület állásfoglalását mert azt gondolom, hogy nem varrható a szerkesztő nyakába az a felelősség, hogy ő zárjon ki valakit a véleménynyilvánítás lehetőségéből.

Van olyan lehetőség, hogy a hozzászólás funkciót kikapcsoljuk és csak tájékoztató felületként működjön az oldal. Elképzelhető az is, hogy egy bizottság álljon fel és lépjen közbe, ha az a hozzászólás minősége miatt szükséges.

**Prokaj Milán képviselő**

Véleményem szerint egy szabályrendszert kellene alkotni, hogy melyek azok a hozzászólások, amelyek megállják a helyüket és melyek nem. A trágár hozzászólások azonnal törlésre kellene, hogy kerüljenek, de kell ehhez egy felelős, aki folyamatosan figyeli. Nem tartom jónak, hogy elvegyük a lakosságtól azt a lehetőséget, hogy aki normálisan szeretne véleményt nyilvánítani, megtehesse azt. Korábban volt arról szó, hogy lesz olyan személy, aki felügyeli az oldalt, de ez megrekedt. Olyan is előfordul, hogy megjelenik egy poszt és alapból kikapcsolásra került a hozzászólás lehetősége, tehát eddig is bele lett nyúlva. Nyilván az a legegyszerűbb, hogy kapcsoljuk ki a hozzászólást.

**Forgácsné Román Rita alpolgármester**

Szeretnék erre reagálni, tudom melyik posztról beszélt, ott én hibáztam, nem voltam elég körültekintő mikor megosztottam. Nem az a legegyszerűbb, de sajnos vannak, akik nem tudnak a megfelelő formában véleményt nyilvánítani. Jó lenne létrehozni egy három tagú bizottságot, de ki vállalja? Ez egy tájékoztató felület és a sajtószabadság lehetőséget ad a véleménynyilvánításra.

**Nagy Ferenc képviselő**

Ahogy felkerül az oldalra valami és mire a három tagú testület átnézi addigra akár több százan is megoszthatják.

**Burai József képviselő**

Mennyi ezekből a hasznos, lényeges hozzászólás?

**Forgácsné Román Rita alpolgármester**

Érdemben nagyon kevés. Kísérleti jelleggel megtehetjük, hogy tájékoztató felületté tesszük a Facebook oldalt, ott van a honlap is, ahol minden fent van. Akinek nem megfelelő, használja a saját közösségi oldalát és vállalja a véleményét. Lehet tapasztalni, hogy nagyon sok az profil, ahol nincs kép, vagy nem is az adott illető van a képen, honnan tudjuk, hogy ki az. Ha média tartalmat csinálunk, akkor járjunk el körültekintően.

**Prokaj Milán képviselő**

Ha felfüggesztjük a hozzászólásokat, akkor mindenképp legyen tájékoztatva a lakosság.

**Forgácsné Román Rita alpolgármester**

Ha hozunk egy olyan döntést, hogy hozzászólás kikapcsolásával kerülnek fel a posztok, tájékoztatjuk a lakosságot mindenképp és így van rá esély, hogy mindenki megnézi.

**Nagy Ferenc képviselő**

Mi arra a garancia, hogy a saját facebook oldalra nem írják ki? Mire észrevennénk már többen meg is osztották. Én úgy gondolom nem kell ez az oldal.

**Prokaj Milán képviselő**

Akkor véglegesítve a dolgot a hozzászólások kerüljenek kikapcsolásra, de maradjon meg az oldal tájékoztató jelleggel.

**Riczuné Angel Henriett FAVE elnök**

Ha a hozzászólást kikapcsolod, de onnan megosztás történik, ahhoz lehet hozzáírni, ugyanúgy Kerecsend Község Önkormányzata fog megjelenni és azt hiszem Nagy Feri erre gondolt, ha ő megoszt egy bejegyzést ahhoz is jönnek a hozzászólások.

**Forgácsné Román Rita alpolgármester**

Ha a hozzászólás és a megosztás is kikapcsolódik, és maga a tájékoztató poszt jelenik meg, akkor nem lehet megosztani.

**Riczuné Angel Henriett FAVE elnök**

Én azt javaslom szüntessétek meg a csoportot, vagy zárt csoportot hozzatok létre, amit lehet szabályozni.

**Simon Miklósné**

Ha ezt mindenki látja, én úgy gondolom ez nem olyan hivatalos.

**Kiss Sándor címzetes főjegyző**

Azt javaslom, az elhangzottakat figyelembe véve, hogy a facebook oldalunk maradjon meg tájékoztató oldalnak és a hozzászólási, megosztási lehetőséget kapcsoljuk ki fél évre.

**Forgácsné Román Rita alpolgármester**

Nem személyes ok vezetett ehhez a javaslathoz, viszont azt látni kell, hogy a közösségi oldalakon zajlik már lassan minden és ami az önkormányzat részéről kerül ki és a hozzászólások nincsenek moderálva az valamilyen szinten minket minősít.

Első körben szavazzunk arról, hogy a facebook oldalunk maradjon meg tájékoztató oldalnak és a hozzászólási, megosztási lehetőséget kapcsoljuk ki fél évre.

*A Képviselő-testület 4 igen és 1 nem szavazattal az alábbi határozatot fogadta el:*

**19/2021. (IX.21.) határozat**

Kerecsend Község Önkormányzatának Képviselő-testülete az Önkormányzat hivatalos facebook oldalán fél év határozott időre a hozzászólás és megosztás lehetőségét felfüggeszti.

A Képviselő-testület utasítja Kiss Sándor címzetes főjegyzőt, hogy a határozatnak a közösségi oldalon történő közzétételéről gondoskodjon és a döntés végrehajtása érdekében szükséges intézkedést tegye meg.

Felelős: Kiss Sándor címzetes főjegyző

**Forgácsné Román Rita alpolgármester**

A második szavazás során arról kérdezem a képviselőket, akarják-e, hogy a testületi ülésekről készült felvétel felkerüljön egy nyilvánosan elérhető felületre, ahol az érdeklődők megtekinthetik azt.

*A Képviselő-testület 1 igen és 4 nem szavazattal nem fogadta el, hogy a testületi ülésekről készülő felvételeket nyilvánosan közzé tegyék.*

**Prokaj Milán képviselő**

Így zajlott ez az előző ilyen esetben is. Akkor támogatta mindenki, aztán telt az idő és nem történt semmi, majd ugyanúgy lett elvetve ahogy most is. Békési képviselő társammal volt egy telefonbeszélgetésem más ügyben, azt mondta, ezt legközelebb támogatni fogja, csak azért szavazott nemmel mert a többieket követte. Nem így volt.

**Békési Gyula képviselő**

Nem tudom, nem emlékszem már erre a beszélgetésre.

**Prokaj Milán képviselő**

Hát milyen hozzáállás ez? Akkor ez a véleménye, máskor más. Nem értem továbbra sem, ki miért fél ettől az egésztől, hogy akarják így tájékoztatni a lakosságot. Adott esetben, aki az önkormányzatnál dolgozik az ülést követő napon bemegy és a keze alatt dolgozó 50-60 embert a saját szemszöge szerint tájékoztatja, és ennyi ember úgy van tájékoztatva ahogy van.

**Nagy Ferenc képviselő**

Kérlek, tartsd tiszteletben a szavazatomat.

**Forgácsné Román Rita alpolgármester**

Úgy gondolom, tiszteletben kell tartani egymás döntését.

**Békési Gyula képviselő**

Egyébként eljöhet bárki megnézni, meghallgatni.

**Prokaj Milán képviselő**

Mikor elindult ez a ciklus, úgy kezdődött, hogy az ülések kezdési időpontja 2 óra majd módosítva lett 4 órára. Nagyon sokan 4 óráig dolgoznak, így még a lehetőséget is elvesszük, hogy eljöjjenek. Milyen lehetősége van akkor reálisan az embereknek?

**Békési Gyula képviselő**

Akkor javasolni kell, legyen 6 óra.

**Forgácsné Román Rita alpolgármester**

Az egyebekhez van-e hozzáfűzni valója valakinek?

**Kiss Sándor címzetes főjegyző**

Az óvodai felújítás befejeződött, szeptember 28-án lesz a műszaki átadás-átvételi eljárás.

**Forgácsné Román Rita alpolgármester**

Szeretnék köszönetet mondani a Német Nemzetiségi Önkormányzatnak, a Faluvédő Egyesületnek és a Kerecsendi Solymok Tanodának a szeptember 11-i emlékezés napja rendezvény megszervezésért és lebonyolításáért.

**Nagy Ferenc képviselő**

Volt egy Roma nap is. Nagyon szépen lezajlott, színvonalas programokkal, probléma nélkül. Azt miért nem köszönte meg nekünk senki?

**Forgácsné Román Rita alpolgármester**

Elnézést, azt az előző ülésen illett volna megköszönnöm. Én ott voltam, valóban színvonalas program volt.

**Román István helyi lakos**

Elnézést, hogy újból hozzászólok. Láttam jegyző arcán, hogy felvetődött benne is, ami bennem, mikor hozzászóltam a napirendi ponthoz, hogy az SZMSZ rendelkezik-e arról, hogy egy kívülálló hozzászólhat-e, illetve hogy 2 perc az időtartama? Nagyon sajnálom, hogy a média képviselője elment, ugyanis személyemet érintő téma is napirendre került. Valóban 2020-ban a rendőrség megszüntette az eljárást, mert nem olyan személy tette meg a panaszt, aki erre jogosult. Mikor legközelebb megyek tanúkihallgatásra, meg fogom kérdezni, hogy kik azok a személyek, akik egyáltalán panaszt tehetnek. Aztán fel lett hozva pár dolog, amit a jegyző úr is mondott és azt azért tudni kell, hogy ettől jóval több ügy van és amikor megkaptam a papírt, az nem kis értékre szóló bűncselekmény volt, hanem nagy értékre. Amikor megkaptam a papírt láttam benne pár dolgot, amiről az a véleményem, hogy újabb bűncselekmények történtek. Majd ki fogja deríteni a nyomozóhatóság azt, hogy valóban nekem van-e igazam. Engem nem fognak átverni még egyszer ilyennel, hogy nem vagyok jogosult panasztételre, ezt ki fogom küszöbölni.

Vannak olyan ügyek benne, pl. a sportparkkal kapcsolatos: 150 m2-t szavaztunk meg, ebből megvalósult 80 m2, hol van a többi?

**Simon Miklósné helyi lakos**

*A hozzászólása mellékletként csatolva a jegyzőkönyvhöz.*

**Forgácsné Román Rita alpolgármester**

Az ülést bezárom.

kmf.

 Forgácsné Román Rita Kiss Sándor

 alpolgármester címzetes főjegyző